Polisiebeampte se lyk en uitgebrande motor gevindKonstabel Thato Makhoana. Foto: SAPD ŉ Polisiekonstabel van Noordwes se liggaam is Woensdag gevind nadat hy vermis geraak het toe hy glo onderweg was om vir sy suster te gaan kuier. Konst. Thato Makhoana (26) se liggaam is omstreeks 18:00 langs die pad in die Slurry-omgewing buite Mahikeng gevind. Dit blyk dat hy verskeie kere geskiet is. “Volgens ons inligting het Makhoana Woensdagoggend aangedui dat hy vir sy suster in Zeerust gaan kuier,” het brig. Sabata Mokgwabone, polisiewoordvoerder, gesê. ŉ Vermistepersoon-saak is by die Mahikeng-polisiestasie aanhangig gemaak nadat Makhoana nie in Zeerust aangekom of sy selfoon geantwoord het nie. Foto: SAPD Sy uitgebrande Toyota Corolla is later in Majemantsho in die Lomanyaneng-polisiëringsgebied gevind. Makhoane was aan die Mmabatho-polisie verbonde. Lt.genl. Sello Kwena, provinsiale polisiekommissaris, het die moord op Makhoana ten sterkste veroordeel. Hy het sy medelye met Makhoana se familie en kollegas betuig. Die polisie het sy 72 uur lange aktiveringsplan in werking gestel om Makhoana se moordenaar(s) vas te trek. Enigiemand met inligting oor die voorval word versoek om AO Modise Thaga by 082 374 2417 of Stop Misdaad by 08600 10111 in kennis te stel.